 Ballantu waxay ahayd inaan ka qaybgalo Casuumad uu noo fidiyay Saaxiib Qaali ahi, waxaanay Saacadu ku dhowayd Kowdii Duhurnimo, Goobta xaflada casuumadu ay ka dhacaysay waxa uu ahaa Huteel ka mid ah kuwa ugu waaweyn ee ku yaalla Caasimada Hargeysa, run ahaan gelistiisa ayaaba wakhti qaadatay, qof kastana gaadhigiisa ayaa la baadhayay, waa Huteel aanuu qof Miskiin ahi hawaysan karin inuu soo galo, waxa aan suurto gal ahayn in xataa qof Diif ama Duruufi ka muuqato inuu soo galo, Miskiin tuugsanaya iyo qof baahani ma aha meel ay hawaysan karaan inay soo dhex galaan, dadka meesha marayay ee casuumadan joogay waxay badankoodu ahaayeen dad ladan oo si fiican u heli karayay nolol maalmeedkooda, wakhti yar oo kooban ayaa Cuntooyin nooc kasta ah miisaskii lagu goglay, wax badan iyada oo aan la cunin oo cuntadii Miisaskii ka buuxdo ayaa qof kastaa faro-xashay, waxaana indhahaygu ay qabanayeen Saaxiibaygii Casuumada sameeyay oo lacag xoog leh bixinaya Arrintii ugu horreysay ee markiiba Maskaxdayda ku soo dhacday waxay ahayd Tolow Cuntadan meesha ka buuxda Masaakiintii Suuqa dhex joogtay yaa gaadhsiiya, Tolow miyaa loo baahnaa Casuumada sidan ah? 